CELEX: 52016PC0712
Language: hr
Date: 2016-11-15
Title: Prijedlog ODLUKE VIJEĆA o pristupanju EU-a Međunarodnom savjetodavnom odboru za pamuk (ICAC)

EUROPSKA KOMISIJA
            Bruxelles, 15.11.2016.
            COM(2016) 712 final
            2016/0349(NLE)
            Prijedlog
            ODLUKE VIJEĆA
            o pristupanju EU-a Međunarodnom savjetodavnom odboru za pamuk (ICAC)
            
               
         
         
            
               OBRAZLOŽENJE
            
            
               1. KONTEKST PRIJEDLOGA
            
            
               Međunarodni savjetodavni odbor za pamuk (ICAC) je međunarodno robno tijelo (ICB) za pamuk. Njegova je misija pomagati vladama u podupiranju zdravog svjetskog tržišta pamuka. To čini osiguravajući transparentnost na svjetskom tržištu pamuka, služeći kao centar za razmjenu tehničkih informacija o proizvodnji pamuka i forum za rasprave o pitanjima od međunarodne važnosti koja se odnose na pamuk. ICAC ima ulogu statističkog promatrača te okuplja zemlje u kojima se pamuk proizvodi, troši i u kojima se njime trguje te sve segmente sektora pamuka. Općenito je njegova uloga pospješivanje i ne bavi se formiranjem ili određivanjem cijene.
            
            
               ICAC je jedan od rijetkih ICB-ova
                  1
                u čijem članstvu nije Europska unija (EU), iako je devet država članica samostalno postalo članicama ICAC-a (Belgija, Njemačka, Grčka, Finska, Francuska, Italija, Nizozemska, Poljska i Španjolska). Članstvo u ICAC-u u interesu je Unije zbog važnosti pamuka za njezino gospodarstvo. EU je proizvođač pamuka i od neto uvoznika pamuka (do 2008.) razvio se 2009. u neto izvoznika pamuka. Tekstilno-odjevni sektor EU-a važan je korisnik pamučne tkanine. Štoviše, pamuk je važno područje za europsku razvojnu suradnju, pri čemu je EU i dalje glavni donator afričkog sektora pamuka.
            
            
               Vijeće Europske unije u više je navrata (posebno u svojim zaključcima od 2004. (ref. 8972/04), 2008. (ref. 9986/08) i 2010. (ref. 9648/10)) zahtijevalo da Europska komisija razmotri članstvo EU-a u ICAC-u. Ovlastilo je Komisiju 2013. za pregovaranje, u ime Europske unije i na temelju pregovaračkih smjernica, o pristupanju Unije ICAC-u (Odluka Vijeća 13406/13, 16. rujna 2013.). S obzirom na pristupanje Unije ICAC-u, sve države članice obavijestile su ICAC o svojem istupanju iz članstva u skladu s člankom II odjeljkom 3 Pravila i propisa ICAC-a
                  2
               .
            
            
            
               2.
                     PRAVNA OSNOVA
            
            
               Budući da su trgovinska pitanja među najvažnijim zadataćama ICAC-a, pravna bi osnova trebao biti članak 207. UFEU-a. 
            
            
               3.REZULTATI SAVJETOVANJA S DIONICIMA I PROCJENE UČINAKA
            
            
               Uzimajući u obzir trenutačnu situaciju Komisija smatra da bi članstvo u ICAC-u bilo poželjno jer bi se njime:
            
            
               –EU-u omogućilo jednoglasno izražavanje stajališta o pamuku i uplaćivanje jednog doprinosa odgovarajućem ICB-u, uzimajući u obzir stajališta država članica EU-a,
            
            
               –EU-u omogućio pristup informacijama o pitanjima koja se odnose na pamuk kako bi pratio događanja na tržištu pamuka i utjecao na agendu za pamuk,
            
            
               –olakšalo veze i partnerstva između privatnog sektora EU-a (pamuk i tekstil), proizvođača i potrošača pamuka (iz EU-a i zemalja u razvoju) i javnih tijela.
            
            
               Tajništvo ICAC-a ima pozitivan stav o članstvu EU-a jer će se njime povećati važnost i međunarodni status ICAC-a kao ICB-a. Konačno je potvrdilo da EU ne snosi nikakvu odgovornost za bilo koje tekuće ili buduće dospjele neplaćene obveze bilo kojeg člana.
            
            
            
               4.
                     UTJECAJ NA PRORAČUN
            
            
               Članstvo u ICAC-u temelji se na plaćanju godišnjeg doprinosa. On se izračunava na godišnjoj razini kao funkcija broja članova ICAC-a (fiksni dio) i količine sirovog pamuka kojim svaki član trguje (promjenjivi dio). Zahtijevao bi se prvi doprinos u iznosu od najviše 400 000 eura, kojim će se EU-u dati odgovarajući utjecaj u poslovima ICAC-a i omogućiti široka uključenost u ICAC-ove aktivnosti.
            
            
            
               5.
                     DRUGI ELEMENTI: planovi provedbe
            
         
         
            
               Unija će osigurati da se sve pogodnosti njezina pristupanja dijele s državama članicama Unije. Članstvo u podoborima i radnim skupinama bit će otvoreno za predstavnike iz država članica kao dijela delegacije Unije, uzimajući u obzir važnost cijelog lanca vrijednosti povezanog s pamukom, uključujući proizvodnju i potrošnju u regijama Unije u kojima je on važan za poljoprivredno i industrijsko gospodarstvo i sektor trgovine. Posebno će u Savjetodavnom tijelu privatnog sektora (PSAP) predstavnika Europske komisije pratiti zamjenici i promatrači na zahtjev država članica u skladu s člankom VI odjeljkom 3 a. (1) Pravila i propisa ICAC-a.
            
            
            
            
               2016/0349 (NLE)
            
            
               Prijedlog
            
            
               ODLUKE VIJEĆA
            
            
               o pristupanju EU-a Međunarodnom savjetodavnom odboru za pamuk (ICAC)
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 207. stavke 3. i 4., u vezi s člankom 218. stavkom 6.,
            
            
               uzimajući u obzir prijedlog Europske komisije,
            
            
               uzimajući u obzir suglasnost Europskog parlamenta
                  3
               ,
            
            
               budući da:
            
            
               (1)Europska unija (EU) nije član Međunarodnog savjetodavnog odbora za pamuk, a već je član brojnih međunarodnih robnih tijela.
            
            
               (2)Vijeće je 27. travnja 2004., 27. svibnja 2008. i 10. svibnja 2010. u zaključcima o Akcijskom planu EU-a o lancima poljoprivredne robe, ovisnosti i siromaštvu, o partnerstvu EU-a i Afrike u svrhu potpore razvoju sektora pamuka odnosno jačanju djelovanja EU-a u području robe, Komisiju pozvalo na razmatranje članstva EU-a u Međunarodnom savjetodavnom odboru za pamuk.
            
            
               (3)Vijeće je 16. rujna 2013. ovlastilo Komisiju za pregovaranje, u ime Europske unije, o pristupanju Unije ICAC-u u skladu s člankom II, odjeljcima 1 i 2 njegovih Pravila i propisa
                  4
               , pri čemu je navelo da je članstvo u ICAC-u u interesu Unije zbog važnosti pamuka za gospodarstvo Unije; EU je proizvođač pamuka i od neto uvoznika pamuka (do 2008.) razvio se 2009. u neto izvoznika pamuka. Tekstilno-odjevni sektor EU-a važan je korisnik pamučne tkanine. Štoviše, pamuk je važno područje za europsku razvojnu suradnju, pri čemu je EU i dalje glavni donator afričkog sektora pamuka. 
            
            
               (4)Unija će uplatiti doprinos u skladu s člankom II odjeljkom 2 a. (2) (c) Pravila i propisa ICAC-a. EU ne može snositi odgovornost za bilo koje tekuće ili buduće dospjele neplaćene obveze bilo kojeg člana ICAC-a.
            
            
               (5)Nakon pristupanja Unije ICAC-u i dalje bi trebalo uzimati u obzir Protokol 4. o pamuku Akta o pristupanju Helenske Republike Uniji
                  5
               ,
            
            
               DONIJELO JE OVU ODLUKU:
            
            
               Članak 1.
            
            
               U ime Unije odobrava se pristupanje Europske unije Međunarodnom savjetodavnom odboru za pamuk. 
            
         
         
            
               Članak 2.
            
            
               Predsjednik Vijeća određuje osobu koja u ime Europske unije ima ovlast za priopćavanje ove Odluke Međunarodnom savjetodavnom odboru za pamuk. 
            
            
               Članak 3.
            
            
               Ova Odluka stupa na snagu sljedećeg dana od dana objave u Službenom listu Europske unije.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  EU je član međunarodnih organizacija za kavu, za kakao, za tropsko drvo i za šećer, međunarodnih vijeća za maslinovo ulje i za žitarice te međunarodnih studijskih grupa za gumu, za olovo i cink, za nikal i za obojene metale.  
               
               
                  
                     (2)
                  Vidjeti službeno web-mjesto ICAC-a: https://www.icac.org/about-International-Cotton-Advisory-Committee/rules 
               
               
                  
                     (3)
                  SL C , , str. .
               
               
                  
                     (4)
                  Pravila i propisi Međunarodnog savjetodavnog odbora za pamuk kako su doneseni na 31. plenarnoj sjednici održanoj 16. lipnja 1972., s izmjenama sa 74. plenarne sjednice održane 11. prosinca 2015. Vidjeti službeno web-mjesto ICAC-a: https://www.icac.org/about-International-Cotton-Advisory-Committee/rules
               
               
                  
                     (5)
                  Službeni list Europske unije, L 291, 19.11.1979.